**Қазақстан Республикасының Қаржылық мониторинг агенттігі** — Қазақстан Республикасының Президентіне тікелей бағынатын және есеп беретін, қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл саласында, сондай-ақ, Қазақстан Республикасының заңнамасында осы органның құзырына жатқызылған экономикалық және қаржылық құқық бұзушылықтардың алдын алу, оларды анықтау, жолын кесу, ашу және тергеп-тексеру бойынша басшылықты жүзеге асыратын мемлекеттік орган болып табылады.

Тарихы
------

2001 жылы Мемлекеттік кіріс министрлігінің Салық полициясы комитеті және Салық полициясы академиясының мүлкі мен функциялары беріліп, Қаржы полициясы агенттігі құрылды. Агенттікке экономика және қаржы саласындағы құқық бұзушылықтардың алдын алу, анықтау және жолын кесу жөніндегі міндеттерді орындау жүктелді.

2003 жылы Қаржы полициясы агенттігіне Ішкі істер министрлігінің экономикалық және сыбайлас жемқорлық қылмыстарды анықтау және тергеу жөніндегі функциялары беріліп, Экономикалық және сыбайлас жемқорлық қылмысқа қарсы күрес жөніндегі агенттігі (Қаржы полициясы) құрылды.

2014 жылы Экономикалық және сыбайлас жемқорлық қылмысқа қарсы күрес жөніндегі агенттігі таратылып, экономикалық және қаржылық қылмыстар мен құқық бұзушылықтардың алдын алу, оларды анықтау, жолын кесу, ашу және тергеу жөніндегі функциялары Қаржы министрлігіне берілді.

Президенттің 2021 жылғы 28 қаңтардағы № 501 Жарлығымен Қаржы министрлігінің қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы күрес, сондай-ақ экономикалық және қаржылық қылмыстар мен құқық бұзушылықтардың алдын алу, анықтау, жолын кесу, ашу және тергеу салалардағы атқарымдары мен өкілеттіктері беріліп, Қаржылық мониторинг агенттігі құрылды.

Міндеттері
----------

1) қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл саласындағы бірыңғай мемлекеттік саясатты іске асыру;

2) Қазақстан Республикасының заңнамасымен осы органның жүргізуіне жатқызылған экономикалық және қаржылық құқық бұзушылықтардың алдын алу, анықтау, жолын кесу, ашу және тергеп-тексеру;

3) қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл салаларында бірыңғай ақпараттық жүйе құру және республикалық деректер базасын жүргізу;

4) қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл саласында шет мемлекеттердің құзыретті органдарымен өзара іс-қимылды және ақпарат алмасуды жүзеге асыру;

5) қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл, мемлекеттік органдардың осы бағыттағы қызметін үйлестіру;

6) қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл мәселелері бойынша халықаралық ұйымдарда Қазақстан Республикасының мүдделерін білдіру;

7) Агенттіктің жүргізуіне жатқызылған мәселелер бойынша Қазақстан Республикасының заңнамасына сәйкес халықаралық ынтымақтастықты жүзеге асыру;

8) Қазақстан Республикасының заңдарында және Президентінің актілерінде айқындалатын өзге де міндеттер.

Құрылымы
--------

### Жетекшілігі

1. Қазақстан Республикасы Қаржылық мониторинг агенттігінің Төрағасы — Дмитрий Михайлович Малахов
2. Қазақстан Республикасы Қаржылық мониторинг агенттігі Төрағасының бірінші орынбасары — Садырбеков Ғабит Амангелдіұлы
3. Қазақстан Республикасы Қаржылық мониторинг агенттігі Төрағасының орынбасары — Елемесов Жеңіс Фарахатұлы
4. Қазақстан Республикасы Қаржылық мониторинг агенттігі Төрағасының орынбасары — Раисов Ұлан Ермұханұлы
5. Аппарат басшысы — Сағындықов Әмір Абайұлы

### Департаменттері

* Қаржылық мониторинг субъектілерімен жұмыс департаменті
* Қаржылық мониторинг департаменті
* Цифрландыру департаменті
* Құқықтық қамтамасыз ету департаменті
* Тергеу департаменті
* Жедел департамент
* Превенция және талдау әзірлемелері департаменті
* Жеке қауіпсіздік департаменті
* Стратегия және жедел басқару департаменті
* Кадр жұмысы департаменті
* Әкімшілік департаменті
* Ішкі аудит қызметі

### Басқармалары

* Бұқаралық ақпарат құралдарымен жұмыс басқармасы
* Криминалистика басқармасы

### Қарамағындағы мекемелер

* Облыстар мен Алматы, Астана, Шымкент қалалары бойынша экономикалық тергеп-тексеру департаменттері
* Қаржылық мониторинг агенттігінің Кинологиялық орталығы
* "Халықаралық экономика және қаржы академиясы" АҚ

Басшылығы
---------

|  |  |  |  |
| --- | --- | --- | --- |
| **№** | **Аты-жөні** | **Қызмет еткен кезеңі** | Лауазым атауы
  |
| 1
  | Жанат Қалдыбекұлы Элиманов | 2020 жыл 28 қаңтар — 2021 жыл 28 қаңтар | Қазақстан Республикасы Қаржы министрлігі Қаржы мониторингі комитетінің төрағасы
  |
| 2
  | Жанат Қалдыбекұлы Элиманов | 2021 жыл 28 қаңтар — 2024 жыл 13 ақпан
  | Қаржылық мониторинг агенттігінің төрағасы |
| 3
  | Дмитрий Михайлович Малахов | 2024 жылғы 13 ақпаннан бастап
  | Қаржы мониторинг агенттігінің төрағасы |

Дереккөздер
-----------

1. ↑  Қазақстан Республикасының мемлекеттік басқару жүйесін одан әрі жетілдіру жөніндегі шаралар туралы - "Әділет" АҚЖ.
2. ↑  Қазақстан Республикасының Қаржылық мониторинг агенттігінің кейбір мәселелері туралы - "Әділет" АҚЖ.(қолжетпейтін сілтеме)